ประกาศกระทรวงพาณิชย์ เรื่อง หลักเกณฑ์ วิธีจ่าย และระยะเวลาการจ่ายค่าสินไหมทดแทนนอกเหนือจากค่าเสียหายเบื้องต้น
ประกาศกระทรวงพาณิชย์
ประกาศกระทรวงพาณิชย์
เรื่อง
หลักเกณฑ์ วิธีจ่าย และระยะเวลาการจ่ายค่าสินไหมทดแทน
นอกเหนือจากค่าเสียหายเบื้องต้น
 

อาศัยอำนาจตามความในมาตรา ๕ และมาตรา ๑๔ วรรคสอง
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
ซึ่งแก้ไขเพิ่มเติมโดยพระราชบัญญัติคุ้มครองผู้ประสบภัยจากรถ (ฉบับที่ ๓) พ.ศ.
๒๕๔๐ รัฐมนตรีว่าการกระทรวงพาณิชย์ประกาศกำหนดหลักเกณฑ์ วิธีจ่าย
และระยะเวลาการจ่ายค่าสินไหมทดแทนนอกเหนือจากค่าเสียหายเบื้องต้นไว้ ดังต่อไปนี้

ข้อ ๑
ค่าสินไหมทดแทนนอกเหนือจากค่าเสียหายเบื้องต้น
ที่บริษัทต้องจ่ายให้แก่ผู้ประสบภัย มีดังต่อไปนี้
(๑) ความเสียหายต่อร่างกายหรืออนามัย
ให้จ่ายตามความเสียหายที่แท้จริงแต่ไม่เกินจำนวนเงินคุ้มครองสูงสุดห้าหมื่นบาทต่อหนึ่งคน
ทั้งนี้ รวมค่าเสียหายเบื้องต้นที่ได้รับมาแล้ว (ถ้ามี)
โดยค่าสินไหมทดแทนที่ผู้ประสบภัยมีสิทธิเรียกร้อง ได้แก่
(ก) ค่าใช้จ่ายที่ผู้ประสบภัยต้องเสียไป เช่น
ค่ารักษาพยาบาล ค่าใช้จ่ายเกี่ยวเนื่องกับการรักษาพยาบาล ค่ารักษาพยาบาลในอนาคต
ค่าอวัยวะเทียม ค่าพาหนะนำส่งหรือกลับจากโรงพยาบาล หรือสถานพยาบาล เป็นต้น
(ข)
ค่าเสียหายที่ผู้ประสบภัยต้องขาดประโยชน์ทำมาหาได้เพราะไม่สามารถประกอบการงานทั้งในปัจจุบันและในอนาคต
(ค) ค่าเสียหายอื่น ๆ
ที่ผู้ประสบภัยมีสิทธิเรียกร้องได้ตามประมวลกฎหมายแพ่งและพาณิชย์ ลักษณะละเมิด
(๒) ความเสียหายต่อร่างกายหรืออนามัย
ในกรณีใดกรณีหนึ่งหรือหลายกรณีดังต่อไปนี้
ให้จ่ายเต็มตามจำนวนเงินคุ้มครองสูงสุดแปดหมื่นบาทต่อหนึ่งคน
ทั้งนี้รวมค่าเสียหายเบื้องต้นที่ได้รับมาแล้ว (ถ้ามี)
(ก) ตาบอด
(ข) หูหนวก
(ค) เป็นใบ้ หรือเสียความสามารถในการพูด
หรือลิ้นขาด
(ง) สูญเสียอวัยวะสืบพันธุ์
(จ) เสียแขน ขา มือ เท้า นิ้ว หรืออวัยวะอื่นใด
(ฉ) จิตพิการอย่างติดตัว
(ช) ทุพพลภาพอย่างถาวร
(๓) ความเสียหายต่อชีวิต
ให้จ่ายเต็มตามจำนวนเงินคุ้มครองสูงสุดแปดหมื่นบาทต่อหนึ่งคน ทั้งนี้
รวมค่าเสียหายเบื้องต้นที่ได้รับมาแล้ว (ถ้ามี)
(๔) กรณีได้รับความเสียหายตามข้อ ๑ (๑)
และต่อมาได้รับความเสียหายตามข้อ ๑ (๒) หรือข้อ ๑ (๓) หรือทั้งตามข้อ ๑ (๒) และข้อ
๑ (๓) ให้จ่ายเต็มตามจำนวนเงินคุ้มครองสูงสุดแปดหมื่นบาทต่อหนึ่งคน ทั้งนี้
รวมค่าเสียหายเบื้องต้นที่ได้รับมาแล้ว (ถ้ามี)
ในกรณีที่ผู้ประสบภัยได้รับการชดใช้ค่าสินไหมทดแทนตามที่กล่าวข้างต้นแล้วไม่ตัดสิทธิผู้ประสบภัยที่จะเรียกร้องค่าสินไหมทดแทนอื่น
ๆ อีกตามกฎหมาย

ข้อ ๒
การเรียกร้องให้บริษัทจ่ายค่าสินไหมทดแทนนอกเหนือจากค่าเสียหายเบื้องต้น
ต้องมีหลักฐานและเอกสารดังต่อไปนี้
(๑)
หลักฐานและเอกสารพิสูจน์การเกิดเหตุและความรับผิดของผู้ขับขี่รถประกันภัย
(๒)
หลักฐานและเอกสารเกี่ยวกับการเรียกร้องค่าสินไหมทดแทนนอกเหนือจากค่าเสียหายเบื้องต้น

ข้อ ๓
หลักฐานและเอกสารพิสูจน์การเกิดเหตุและความรับผิดของผู้ขับขี่รถประกันภัย
(๑) ผู้ขับขี่รถฝ่ายใดยอมรับผิด
และออกหนังสือยอมรับผิดหรือเอกสารเป็นลายลักษณ์อักษรในการยอมรับผิด
ให้ถือว่าฝ่ายนั้นเป็นฝ่ายผิด เช่น บันทึกการยอมรับผิด สัญญาประนีประนอมยอมความ
เป็นต้น
(๒)
ให้ถือความเห็นของพนักงานสอบสวนว่าเปรียบเทียบปรับฝ่ายใด ให้ฝ่ายนั้นเป็นฝ่ายผิด
(๓)
หากไม่มีฝ่ายใดยอมรับผิดและไม่มีฝ่ายใดยอมให้พนักงานสอบสวนเปรียบเทียบปรับ
ให้ถือความเห็นของพนักงานสอบสวนหรือความเห็นของพนักงานอัยการหรือคำพิพากษาของศาล
แล้วแต่กรณี
หากหลักฐานและเอกสารมีความขัดแย้งกันให้ใช้เอกสารของทางราชการเป็นหลัก

ข้อ ๔
หลักฐานและเอกสารเกี่ยวกับการเรียกร้องค่าสินไหมทดแทนนอกเหนือจากค่าเสียหายเบื้องต้น
(๑) ความเสียหายต่อร่างกายหรืออนามัย ตามข้อ ๑
(๑)
(ก) ใบเสร็จรับเงินจากโรงพยาบาล หรือสถานพยาบาล
หรือหลักฐานการแจ้งหนี้เกี่ยวกับการรักษาพยาบาล
(ข) สำเนาบัตรประจำตัว
หรือหลักฐานอื่นใดที่ทางราชการเป็นผู้ออกให้ซึ่งสามารถพิสูจน์ได้ว่า
ผู้มีชื่อในหลักฐานนั้นเป็นผู้ประสบภัย
(ค) ใบรับรองแพทย์หรือใบความเห็นแพทย์
กรณีเรียกร้องความเสียหายต่ออนามัย
(ง) เอกสารหลักฐานเกี่ยวกับข้อเรียกร้อง
และจำนวนเงินที่เรียกร้อง
(๒) ความเสียหายต่อร่างกายหรืออนามัย ตามข้อ ๑
(๒)
(ก) ใบความเห็นแพทย์เกี่ยวกับความเสียหาย
หรือผู้ประสบภัยแสดงตน
(ข) สำเนาบันทึกประจำวันในคดีของพนักงานสอบสวน
หรือหลักฐานอื่นที่แสดงว่าผู้นั้นได้รับความเสียหายจากการประสบภัยจากรถ
(๓) ในกรณีเสียชีวิต
(ก) สำเนามรณบัตร
(ข) สำเนาบันทึกประจำวันในคดีของพนักงานสอบสวน
หรือหลักฐานอื่นที่แสดงว่าผู้นั้นถึงแก่ความตาย เพราะการประสบภัยจากรถ

ข้อ ๕
ให้บริษัทจ่ายค่าสินไหมทดแทนนอกเหนือจากค่าเสียหายเบื้องต้นให้แก่ผู้ประสบภัยเป็นเงินสด
หรือเป็นเช็คที่มิได้ลงวันที่ล่วงหน้า ภายใน ๗ วัน
นับแต่วันที่บริษัทได้รับหลักฐานเอกสารตามข้อ ๒
และตกลงจำนวนค่าสินไหมทดแทนกันได้แล้ว

ข้อ ๖[๑]
ประกาศนี้ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๒๘ กรกฎาคม พ.ศ. ๒๕๔๑
ศุภชัย พานิชภักดิ์
รัฐมนตรีว่าการกระทรวงพาณิชย์



















นันทพล/ปรับปรุง
๘
ธันวาคม ๒๕๔๙

[๑]
ราชกิจจานุเบกษา.เล่ม ๑๑๕/ตอนพิเศษ ๖๖ง/หน้า ๙/๓๑ กรกฎาคม ๒๕๔๑